IS skal ha ødelagt beryktet fengsel i Palmyra
Fengselskomplekset var tomt for folk da opprørerne detonerte eksplosivene ti dager etter at de erobret oldtidsbyen fra regjeringsstyrkene, opplyser Syrian Observatory for Human Rights (SOHR). Internasjonalt er oldtidsbyen Palmyra, som heter Tadmur på arabisk, mest berømt for sine antikke ruiner. Blant syrere er byen også kjent for å huse det som i flere tiår var et av regimets mest brutale fengsler. Under regimet til president Bashar al-Assads far Hafez var fengselet beryktet for omfattende menneskerettsovergrep, grufull tortur og vilkårlige henrettelser. Bakgrunn: Dette er IS sine seire og tap Mest kjent er massakren i 1980, da anslagsvis tusen fanger ble drept i sine celler under ledelse av Hafez' bror Rifaat al-Assad. Bashar stengte fengselet i 2001 etter at han tok over for sin far. Etter at folkeoppstanden mot ham brøt ut ti år senere, skal fengslet ha blitt gjenåpnet for å få plass til opposisjonelle. Siden IS erobret byen fra Assads styrker 17. mai, har gruppens tilhengere hevdet at fengslets fanger er blitt «sluppet fri». IS har også publisert bilder på internett av et tilsynelatende tomt fengsel.
IS har sprengt i stykker det syriske regimets beryktede fengsel i Palmyra, ifølge observatørgruppen SOHR.